Karl Pace, ta' erbgħa u tletin sena, li kien fuq jott li qabad fis-sitta u għoxrin ta' Ġunju li għadda, miet. Il-pulizija kkonfermat li r-raġel minn Għajnsielem miet fl-isptar Mater Dei fis-sitta tat-Tlieta filgħaxija. Huwa kien iddaħħal l-isptar fil-periklu tal-mewt wara li erba' jottijiet spiċċaw vampa f'żona magħrufa bħala ż-Żewwieqa fil-marina tal-Imġarr Għawdex. Ir-raġel kien bela' ammont ta' duħħan waqt li kien fuq il-jott li nħakem min-nirien. B'rabta mal-istess każ, Mellieħi ta' disgħa u għoxrin sena, li bela' wkoll id-duħħan kellu jittieħed l-Isptar Ġenerali t'Għawdex b'ambulanza. Dan ir-raġel kien indarab gravi u għal xi żmien inżamm fit-taqsima għall-kura intensiva. ONE News jinsab infurmat li r-raġel ħareġ mill-ITU. AĠĠORNAT: Raġel ta' 34 sena fil-periklu tal-mewt wara li qabdu 4 jottijiet fl-Imġarr Għawdex